khistorydata/jeongjo-sjw-relations huggingface dataset:
정조 20년
禁府啓目長城前府使洪景厚奉化前縣監李思祚等原情云云洪景厚段問目內辭緣泛稱遲晩刑推得情爲白乎旀李思祚段問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓兩囚所供之相左於臺疏者行査本道使之狀聞後議處爲良如敎
정조 20년
魚用謙以義禁府言啓曰日寒如此時囚保放事命下矣時囚罪人洪景厚李思祚等保放之意敢啓傳曰知道
정조 20년
丙辰十月初八日辰時上御便殿左副承旨入侍時左副承旨金祖淳記事官柳遠鳴記注官金良倜記事官吳泰曾以次進伏訖上命書傳敎曰左副承旨許遞與未差之代前望單子入之竝待下批牌招察任仍命退承史以次退出
정조 20년
丙辰十月初八日未時上御重熙堂左承旨入侍時行左承旨洪義榮假注書洪奭周記注官金良倜記事官吳泰曾以次進伏訖上曰金吾草記批答以爲先捧供後保放書之仍命退承史以次退出
정조 20년
行都承旨李鼎揆坐直行左承旨洪義榮坐行右承旨李益運坐左副承旨金啓洛坐直右副承旨魚用謙坐同副承旨未差注書柳遠鳴仕一員未差假注書洪奭周仕直事變假注書鄭淳民仕
정조 20년
魚用謙啓曰大司憲宋煥箕待平金壽祖鄭宗魯在外執義宋翼孝掌令鄭㝡成呈辭吳翰源牌招啓辭未下監察茶時之意敢啓傳曰知道
정조 20년
李益運啓曰臣益運依定式進詣香室奉審香祝樻祝板袱子則精潔之意敢啓傳曰知道
정조 20년
李鼎揆啓曰同副承旨吳鼎源銀臺案墨名事命下矣職名則自在而不敢循例請牌何以爲之敢稟傳曰職名可謂毛將焉傅分付吏曹作窠差代可也
정조 20년
以大護軍金頤柱掃墳呈辭傳于金啓洛曰給由都尉內外墳山省掃時澆奠床備給重臣年老除朝辭下往而令廟堂嚴飭畿湖道伯各別顧助
정조 20년
金啓洛以兵曹言啓曰慶熙宮衛將姜晦煥以冬至正使沈頤之軍官今將赴燕呈狀乞遞輪番之任不可久曠改差何如傳曰允
정조 20년
金啓洛以備邊司言啓曰卽見咸鏡監司趙尙鎭災實分等狀啓則高原等十九邑置之稍實安邊等五邑置之之次尤甚名色不爲擧論後錄諸條竝請令廟堂稟旨分付矣其一明川以南進俸吏姑爲停止事也其一推奴徵債防塞事也其一北靑皮唐元數中限十分一還作唐米事也其一舊還待分數知委就各邑最近條必以精實穀捧上而此與新還有間準折米許令代捧他穀代唐米勿爲許捧事也今年南北關農形雨暘均適霜風無災高燥汚下峽野均稔眞可謂大有之年然稍實十九邑之次五邑道臣勘定必有所斟量者分等事依狀請施行明川以南進捧吏停止及推奴徵債防塞事便成本道年例北靑府皮唐之還作唐米事十分一分排自是豐歲應行者亦依狀請施行舊還之以最近條捧上事本司旣以最久條當捧之意筵稟行會于諸路而該道則就元數中三分一分排知委矣北關異於他路雖値小豐本無貿遷穀賤如土云者人之恒言也況玆大登之歲粒米狼戾可坐而料最久舊還不於此時收捧則畢竟將何所歸屬乎道啓所請未知爲穩當依前行關擧行之意分付而與新還有間則唐米外準折代捧不害爲闊狹之政此則依請施行事竝爲分付何如傳曰允
정조 20년
禁府啓目金浦前郡守具允德原情云云傳旨內辭緣游辭發明終不直陳究厥所爲萬萬痛駭刑推得情何如判付啓今番擧行事事憒憒民不被實惠其所重勘烏可免乎至於穀價一事改色異於拯米則定價踊歇果非渠罪此則綽有可恕之端是置今日內照律草記區別功議勘放爲旀改色事旣聞之後決不可一任其自下彌縫以貽小民之無限怨咨船運公穀若有臭載則但當拯給沿民而已忽以法外改色之名勒給漑水米督捧準糾之包其爲勵民之虐政孰甚於此雖令應稅邑民當其再徵之困苦猶且爲之切矜他道米太之改色何關於金浦之民乎道臣之不顧民怨拯米變爲改色使邑民莫知頭緖令廟堂嚴査該道當該道臣草記勘罪惜官忘廉圖囑道臣之裝載及護送地方守令等考律勘處爲旀同穀物段以臭載例依法式具格狀聞民間收捧則亦以拯米例代捧欲於駕過時處分而未果未捧者減價已捧者從便爲之之意廟堂嚴飭爲旀本府竝以知悉爲良如敎
정조 20년
魚用謙以義禁府言啓曰保放罪人具允德口招公事判付內今番擧行事事憒憒民不被實惠其所重勘烏可免乎至於穀價一事改色異於拯米則定價踊歇果非渠罪此則綽有可恕之端今日內照律草記區別功議勘放事命下矣具允德還囚而取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣具允德杖一百收贖告身盡行追奪而其六代祖仁垕靖社功臣綾安府院君八寸親云功議各減一等杖八十收贖奪告身三等放送何如傳曰允
정조 20년
魚用謙以義禁府言啓曰保放罪人具允德口招公事判付內惜官忘廉圖囑道臣之裝載及護送地方守令等考律勘處事命下矣當該裝載及護送地方守令等令道臣指名報來後勘處何如傳曰允
정조 20년
魚用謙以義禁府言啓曰時囚罪人具允德旣已捧招保放之意敢啓傳曰知道
정조 20년
魚用謙以義禁府言啓曰姑放罪人趙象存拿來草記批旨內以公罪直勘後草記可也事命下矣趙象存傳旨內屢入於繡啓令該府拿嚴處罪取考律文則大明律制書有違條有曰凡奉制書有所施行而違者杖一百矣趙象存杖一百以公罪收贖之意敢啓傳曰如有功議各減一等可也
정조 20년
金啓洛以義禁府言啓曰趙象存杖一百以公罪收贖草記批旨內如有功議各減一等可也事命下矣趙象存六代祖翼靖社原從功臣云功減一等杖九十收贖之意敢啓傳曰知道
정조 20년
副校理高宅謙疏曰伏以臣之情勢豈有一分供職之望而前後除命之下不敢終事違傲力疾登途淹伏旅邸已踰數箇月矣至於見叨之銜尤無可堪之勢而嚴命所迫冒沒祗肅惶愧欲死無面可顯且不敢自同恒人遵例入直向詣誕辰之候班略伸微忱又當摛文院移次之時隨參起居之禮揚揚就列有若無故供仕者然俯仰慙惶若無所措臣於此際得伏聞臣之七代祖忠烈公臣敬命有今十月二十八日致祭之命嗚呼此何等曠絶之盛典也聖念特及於先故隆私偏侈於寒門慰孤忠於九原樹風聲於千載瞻聆所及莫不感歎欽艶況臣家闔門百口追念先徽感戴洪私生殞死結之願與天壤無窮旣矣延侑之日字今且迫頭在臣情私不可不趁期還鄕廁與於祗受之列玆敢略入文字仰暴實狀伏乞聖明俯賜鑑諒卽遞臣見帶之職治臣瀆擾之罪以安微分以肅朝綱焉臣於乞免之章不敢贅他而事係民憂有難泯默略以痼弊數條草草附陳伏願垂察焉國家之設置倉廩本以爲民也豐年則斂之凶年則散之恤其飢寒救其疾苦而今之倉廩適以病民其故何也以三南言之穀簿之數大邑則小不下八九萬石小邑則亦不下四五萬石而挽近以來守宰之貪汚違法者大開庫門狼藉料利少無忌憚若値歉歲則米一石價少不下八九兩租一石亦不下三兩而名以立本米一石則分給二兩錢租一石則分給一兩錢而其餘則不知消瀜於何處祖宗朝良法美政掃地無餘豈非寒心痛骨處乎嗚呼百里之任其責不輕而貪汚之風愈往愈甚以肥己刻剝爲能事愛民慈諒爲迃遠何其俗尙之若是乖戾也雖至殘之邑可以豐其衣食而法外侵漁之弊罔有紀極側耳聞之未聞有一人之公平廉潔者往往入於繡啓中而曾未數年擧皆蕩滌收敍何所憚而懲礪乎齊威王烹阿大夫而齊國震恐不敢飭詐唐太宗愧陳百福而貞觀之治蔚有可觀臣謂貪汚不法之類隨其現發斷不饒貸重者終身禁錮輕者十年禁錮以爲祛貪墨勵廉恥之地宜矣臣更伏念衣冠制度所以辨上下別貴賤也上下有分貴賤有等然後民自定志自無犯科僭越之患矣臣竊覸都城內外衣冠制度初無上下貴賤之別苟有財力則衣帛衣錦小無顧忌若當衣之着道袍着唐鞋初不畏憚若當着之衣冠旣如是僭越故僭越之心又從而萌之下凌上賤妨貴之患比比有之其爲有識之寒心亦豈細故也哉伏願申明風稜之舊制衣帛衣錦之僭着袍着鞋之弊嚴飭禁斷使小民知尊卑上下自有等分之不可犯則此亦爲矯風易俗之一助矣臣無任云云省疏具悉守令貪汚不法之類不入於繡啓不登於臺章甚至三南立本之弊狼藉有此疏陳苟欲便民莫過於懲貪近來法日益壞奸日益滋名以守宰不能嚴束吏奸甘受瓜田之謗若不隨現痛繩何以懲他勵後開倉已始催科方張當有別般淬勵之政然後可責去泰去甚之效繡衣爲先令廟堂抄啓何待繡衣之潛蹤若使道伯之威令一分不弛管下列邑自當屛息守法今年則先從道伯考其勤慢其不能者卽施嶺海之律令政院飭諭三南伯尾陳貴賤儀章無別事爾言雖然禁之不得其方適足擾民惟在朝廷紀綱立與不立爾其勿辭下往參祭
정조 20년
丙辰十月初九日辰時上御重熙堂左承旨入侍時行左承旨洪義榮假注書洪奭周記注官金良倜記事官吳泰曾以次進伏訖上曰右承旨右副承旨入侍出榻敎行右承旨李益運右副承旨魚用謙進伏上曰昨日吳翰源事可駭矣雖事關懲討相續投章有若傳謄乃是近來習俗之當矯者則此胡大事昨日一疏出今日又一疏出安有如許俗習且況如渠蹤跡豈敢開口論事乎漢城府郞廳卽刻發牌翰源及其兄鼎源當日內逐出城外可也又敎曰其兄旣因渠而抹去銀臺案則避嫌與尋鄕間宜有動靜而迄今無聞欲觀其去就之如何京兆郞官發牌姑爲置之命書禁府啓目判付訖敎曰拯米與改色名目各異大抵公穀臭載則拯米出給沿民而載運及地方守令皆爲罷黜故挽近一邑宰欲爲苟免之計私相圖囑匿其臭載之狀而自願以改色樣自備充數一次二次轉相效尤遂若格例之當行者然當初則雖或自備行之旣久未免再徵於民故公穀旣不縮減守宰又免罷黜外面則雖似兩便而切骨之弊獨歸於無辜之民寧有如許可駭之事乎藉曰眞箇自備渠等亦是士夫則貪惜一官爲此苟且彌縫之計者其在國體已極壞損況其勢終必歸於白徵而後已此亦習俗之一端此等守令另加重治然後國法始可少立矣吳翰源輩何不論及於此等事也益運曰拯米出給自是法例則幻作改色以致再徵此誠近日之痼弊也仍命退承史以次退出
정조 20년
行都承旨李鼎揆坐直行左承旨洪義榮坐右承旨李勉兢坐左副承旨金啓洛坐右副承旨洪大協牌不進同副承旨魚用謙坐直注書柳遠鳴病一員未差假注書洪奭周仕直一員未差事變假注書鄭淳民仕
정조 20년
藥房提調沈頤之副提調李鼎揆啓曰伏未番日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李勉兢啓曰明日常參經筵取稟傳曰停
정조 20년
金啓洛啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
金啓洛啓曰御營廳將官來言今日本廳軍兵日次私習云矣敢啓傳曰知道
정조 20년
傳于洪義榮曰提調沈頤之許遞前望單子入之
정조 20년
藥房提調前望單子入之具庠落點
정조 20년
金啓洛啓曰禁衛大將李敬懋以南廟修改南壇奉番事明日出去矣兼帶左邊捕盜大將命召及大將牌傳令牌依定式仍佩往來而在前如此之時有他邊大將兼察之例今番則何以爲之敢稟傳曰仍佩往來
정조 20년
傳于金啓洛曰右承旨許遞與未差之代前望單子入之待下批牌招察任
정조 20년
承旨前望單子入之李勉兢洪大協落點
정조 20년
李鼎揆啓曰新除授右副承旨洪大協以前任豐基郡守方在解由未出中何以爲之敢稟傳曰勿拘
정조 20년
傳于李勉兢曰前待敎李存秀仍任乘馹上來事下諭
정조 20년
吏曹口傳政事待敎單李存秀
정조 20년
以右副承旨洪大協牌不進罷職傳旨傳于魚用謙曰只推
정조 20년
以黃海監司徐邁修狀啓華城使役石手等施賞米頒給後穀名數爻開錄事傳于李鼎揆曰石手二名之未及推尋者往復華城留守期於推來頒賞俾無一名見漏之弊事回諭華留處一體下諭
정조 20년
金啓洛以都摠府言啓曰今日入直內三廳武兼禁軍及軍兵等中日習射請出標信傳曰後日次爲之
정조 20년
金啓洛以備邊司言啓曰御史可合人抄啓別單書入之意敢啓傳曰知道
정조 20년
金啓洛以備邊司言啓曰卽見平安監司朴宗甲狀啓則以爲今年義州等十八邑被災田畓合爲八百八十三結零本道俵災每以比摠餘結參酌分給而今年事目以甲辰比摠矣甲辰實摠爲八萬四千七百六十五結以乙卯元摠八萬四千一百三十六結較之不足爲六百二十九結詳究減縮委折則甲辰以後水災之不得還實者免稅之依例懸頉者恰爲二千餘結而雖有還加起之逐年添錄所得不能補所縮若以今年之稍熟竝責此數則民情事勢實無其路若蒙許以癸丑實摠八萬三千二百二十四結磨勘則比之乙卯元摠餘數當爲八百七十一結零均一分俵事令廟堂稟旨分付矣關西屢豐之餘又値今年之大登沿江十餘邑水災雖甚可惜此不過江邊一帶之地災頉亦未滿九百結則道啓之以乙卯元摠之減於甲辰實摠歸之於永災與免稅而逐年加起謂不能補其所縮至以癸丑實摠八萬三千二百六十四結零之例爲請比甲辰摠八萬四千七百六十五結落下爲一千五百結零考之年事而有連豐之喜問其災政而無濫觴之報只以永災免稅之年年減縮欲比歉歲最下之摠者恐非綜核之道然如干加請諸路同然以癸丑元摠八萬四千二十四結零比例磨勘十八邑俵給之際均一分排無漏無濫使朝家今番蠲恤之澤得以有終實爲承宣目下之責以此分付何如傳曰允
정조 20년
金啓洛以備邊司言啓曰卽見江原監司徐有防災實狀啓則三等名色不爲擧論仍以爲事目元劃災七十結外不足災八十八結六十五負特爲許劃後錄條件竝請令廟堂稟旨分付矣其一橫城還穀中唐米五百四十三石零以正租準折換作稷九百六十七石以木麥相代換色原州粟二千六百五十五石內分給條二千九十六石零今以正租準折換作留庫條五百五十八石零待明秋亦以正租換作麟蹄還太六百石內四百石以田米換作二百石以正租依式換作事也其一推奴徵債防塞事也今年大同之豐關東亦其一也嶺東西各數三邑之小小災頉雖甚可惜分等名色不爲擧論則其不足爲大損益可知本道田畓元摠爲一萬五千一百結零則一百五十八結六十五負之執災雖謂之精約無濫可也事目災七十結外八十八結六十五負許令加給橫城唐米之以租換作皮稷之以木麥換色事及原州粟之分兩年換租事及麟蹄大豆之以正租田米換作事皆從土宜且副邑願則除弊于民無損于官至於推奴徵債之限明秋防塞雖是豐歲其所陳聞諸路同然竝依狀請施行何如傳曰允
정조 20년
李鼎揆以賑恤廳言啓曰依下敎今番內閣移御時待令內吹三十九名各米三斗式合米七石十二斗分給之意敢啓傳曰知道
정조 20년
丙辰十月初十日午時上御便殿左承旨藥房提調入侍時行左承旨洪義榮假注書洪奭周記注官金良倜記事官吳泰曾藥房提調沈頤之以次進伏訖頤之曰日氣乍寒旋解聖體若何上曰一樣矣頤之曰寢睡水剌之節若何上曰一樣矣頤之曰王大妃殿氣候若何上曰一樣矣頤之曰惠慶宮氣候若何上曰一樣矣上曰藥房所進水剌自今日停止而其中豆水和炊之飯當爲進御于慈殿只此一器依前入之而必盛于銀器以進可也頤之曰元子宮今已還次乎上曰今朝始還而久處窄狹之餘極以爲快適矣頤之曰貴主痘後諸節連爲平順而今則已盡落痂乎上曰落痂殆盡而三昨夜一試冷藥自其夜微汗穩睡諸症亦皆快差眞是聖痘也仍敎義榮曰今番承旨家亦經聖痘云乎義榮曰然矣上敎頤之曰卿省掃之行何日當發而往返爲幾時耶頤之曰再明間當發行而往返則不過三日矣上曰今日則藥院之任當許解矣頤之曰久在保護之任今則當蒙恩遞而辭陛又在不遠實不任戀結之忱上曰冊封奏請當在明年而予心則尙未夬定卿於入去之後若有彼人之問及者則只以庚戌年曾有皇旨無異於已爲得請故事屬儀文者不妨姑緩之意善爲辭令譯舌輩亦以此意預先約束可也頤之曰來春慶禮群情之所同顒望一日猶且遲遲而今者尙未夬承下敎實爲抑鬱矣上曰予意則欲且少竢與冠禮入學兩事一時竝行則好矣命書榻敎曰惠慶宮進服蔘香飮五貼製入又命書榻敎曰前翰林金履永蕩滌敍用令該曹口傳還付牌招入直仍命退諸臣以次退出
정조 20년
行都承旨李鼎揆坐直行左承旨洪義榮坐右承旨李勉兢坐直左副承旨金啓洛坐右副承旨洪大協牌不進同副承旨魚用謙坐注書柳遠鳴病一員未差假注書尹致永仕直洪奭周仕事變假注書鄭淳民仕
정조 20년
金啓洛啓曰今日常參經筵取稟傳曰停
정조 20년
金啓洛啓曰來十六日漢學文臣殿講日次矣敢稟傳曰二十日與專經文武臣殿講爲之
정조 20년
金啓洛啓曰來十六日日次儒生殿講日次矣敢稟傳曰爲之上齋生應講亦依前下下敎爲之而今番則只以背講人受點書啓中懸註以入事分付可也
정조 20년
注書柳遠鳴病代尹致永爲假注書
정조 20년
金啓洛啓曰右副承旨洪大協疏批已下卽爲牌招何如傳曰允
정조 20년
以右副承旨洪大協牌不進罷職傳旨傳于金啓洛曰只推
정조 20년
李勉兢以內醫院都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 20년
李勉兢以吏曹言啓曰成均館學錄劉㵙除拜後過限未上來依例罷職何如傳曰允
정조 20년
李勉兢以兵曹言啓曰景福宮衛將金在信慶熙宮衛將金大瑞除授在外過限未上來竝依法典改差何如傳曰允
정조 20년
金啓洛以禁衛營言啓曰臣敬懋進詣南廟龍袍氅衣看檢新備後別單書入之意敢啓傳曰知道
정조 20년
李勉兢以禁衛營言啓曰依定式臣敬懋進詣南壇奉審摘奸則紅箭內外俱爲無頉禁樵禁松亦無疎虞之端所植松木漸就茂密而凡係守護等事另加申飭之意敢啓傳曰知道
정조 20년
李勉兢以御營廳言啓曰東廟有頉處臣看檢修改後別單書入之意敢啓傳曰知道
정조 20년
魚用謙以義禁府言啓曰金浦前郡守具允德口招公事判付內惜官忌廉圖囑道臣之裝載及護送地方守令等考律勘處事命下故指名現告之意行會本道矣卽接京畿監司李冕膺牒報則當該裝載邑守令興德前縣監具絎護送地方官金浦前郡守具允德指名以來而具絎具允德今方待命拿囚捧供後考律勘處何如傳曰允
정조 20년
右副承旨洪大協疏曰伏以臣家父子兄弟之獲保軀命以至于今者是誰之賜也惟我聖上以天地生盛之澤兼父母顧復之恩拯濟振拔愈往愈摯人臣之受恩於君父者從古何限而豈有如臣家之今日者乎一門老少論談聖澤日夕感祝涕淚無從伏念臣之蒙愚最居人下而釋褐未幾颺歷太驟人猜鬼忌理所必至重以涉世昧方而信心冥行戈戟當前而不知趨避早晩顚躓固所自料而豈意人之構誣至慘至毒若是之極哉辱臣之不足而推及於臣父臣弟擧臣闔家一筆句斷惡言醜辱換面迭出必欲屠滅而後已苟使其計得行臣家之無噍類久矣臣驚痛駭愕五情糜沸跼高蹐厚求死不得而進旣不能擊鼓鳴冤以伸崩迫之痛退又不能刳腹剖心以譏綳結之恨自分此世永爲忠孝之罪人獨荷聖明在上照燭無餘前後恩編昭晣備至內以甄敍外以恩補湔拂之澤曲費造化不知滓穢賤臣何以得此屛伏嶺外北望攢祝不意內之命有隕自天敦府銀臺除旨聯翩闔門震驚鄰里動色臣手奉恩旨血淚被面衷情隕越莫省攸措第臣抱此至冤至痛之情已過周歲而尙未得一暴天日之下今雖時月稍久安得不放血陳之乎嗚呼臣家不幸在浚賊聯戚而臣父則行序旣尊年記又懸凡百之動靜元不相干影響漠然無異路人則今乃白地搆捏專沒倫脊惟爲欺誣天聽疑亂一世之計臣之叩心冤恨貫徹穹壤者矣在於此至於臣則自幼相知卽其勢然及與同朝時或過訪外面粗跡雖似相親臭味之別判若酸醎肝膽之間邈如燕越顧何由覷破其包藏不道若是其至妖至凶哉恨無曲江之先見不能早自斥絶者實臣之罪也以此罪臣臣亦何辭至若以是勒加劫辱驅之黨與則凡其知面者誰或得免至於百花夜會之說又何其謊譫至此也臣於平日未聞奸賊之堂扁彈章之出始知其名而當其逆節未彰凶肚未覷如令折簡而邀之臣之赴會亦無足怪而如臣局外冷踪豈有卜夜招邀理至於臣弟尤是一介書生何所取而俾與其會耶似此奇怪之說臣不無呶呶而惟臣之最所腐心而痛骨者臣父之立朝于今四十有四年矣中間進退升沈俱有本末不但通朝之所共知抑亦聖明之所俯燭近年以來受任內外致位崇顯秋毫皆聖恩耳顧何嘗一分藉力於攀援而今以白首耆臣虛舟自在閉門養痾與世相忘揆以常理寧有橫逆之來而衆怒群猜鱗集蝟起父子兄弟同登白簡傷倫壞俗一至此極此莫非臣不肖不孝行己無狀致使罔測之誣上及老父收司之坐旁延稚弟累聖世敦倫之化貽淸朝薦紳之羞一則臣罪二則臣罪俯仰慙痛生不如死臣情到此宜不容晷刻偃息於世而一味冥頑苟延至此人理都絶至若復齒簪紳廁跡周行此生更無可論而況今所叨之職至請刊改則喉院一步尤爲鐵限召牌之下不敢趨承伏地戰懍恭竢嚴誅聖度天大只命問備臣一倍惶蹙無地自容玆敢披瀝肝血仰首嗚呼伏乞聖明曲察臣悲冤之情亟許鐫改臣職仍令選部永刊臣名於朝籍以卒終始生成之澤千萬幸甚臣無任云云省疏具悉爾其勿辭察職
정조 20년
大司成尹得孚疏曰伏以臣於日昨本館遷狀啓目判付之下伏承特敎有本館陞試限內設行之命臣滿心悚蹙不知所措臣於八月十六日連伏承陞試設行之促敎敢上一疏略陳陞庠之設少無補於作成之方徒長士子奔競之習乞令廟堂有所變通且陳冒沒出肅只欲筋力奔走於本館執事之役而已至於陞庠試士之事決不敢以師席自處强所不知等第甲乙之意仰暴衷情質言於君父之前是以凡於館中之事雖不敢不黽勉奉行而陞抄之試則迄不敢設行矣今於詢問大臣之日或以有難輕議爲獻或以不敢臆對爲獻聖敎又命斯速設行辭旨截嚴而乃若愚臣株守之見與初無異寧伏逋慢之重誅豈敢變其初見內而自愧於心外而貽笑於人以致公私之狼狽哉飭敎之下承膺無路玆敢申控至懇伏乞特命鐫削臣職亟選可合是任者使之限內擧行之地千萬幸甚臣無任云云省疏具悉此亦國試豈可踰限爾其勿辭卽爲擧行
정조 20년
丙辰十月十一日午時上御便殿左承旨入侍時行左承旨洪義榮假注書洪奭周記事官吳泰曾金履永以次進伏訖命書榻敎曰王大妃殿進御蔘橘茶前方中人蔘減五分自今日限五貼更爲煎入上曰李勉兢之病今則已愈乎義榮曰近始差復矣仍命退承史以次退出
정조 20년
行都承旨李鼎揆坐行左承旨洪義榮坐直行右承旨李晩秀坐直左副承旨申耆在外右副承旨李勉兢坐同副承旨金熙朝坐注書柳遠鳴病一員未差假注書尹致永仕洪奭周仕直事變假注書鄭淳民仕
정조 20년
洪義榮啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳翰源牌招啓辭未下監察茶時之意敢啓傳曰知道
정조 20년
李鼎揆啓曰右副承旨洪大協今日不爲仕進卽爲牌招何如傳曰允
정조 20년
傳于洪義榮曰京畿監司入侍
정조 20년
以右副承旨洪大協牌不進罷職傳旨傳于洪義榮曰前望單子入之待下批牌招察任
정조 20년
傳于李勉兢曰吏刑換房
정조 20년
傳于洪義榮曰射放分日爲之然後可以精試試放明日先爲事分付
정조 20년
傳于李晩秀曰明日試放時宣傳官李東善鄭周誠訓鍊正李石求兵曹正郞鄭晩錫呂駿永訓鍊僉正柳和源參試官加差下與他試官分所試取試射時此試官仍用事分付
정조 20년
以刑曹坐不坐單子傳于李勉兢曰未差堂上亦令該曹口傳差出與亞尹待下批牌招察任
정조 20년
吏曹口傳政事以李益運爲右尹朴準源爲刑曹參議
정조 20년
傳于李勉兢曰近日別入直時詞訟職務相妨刑曹參議朴準源許遞其代今日政差出待下批牌招察任
정조 20년
以全羅監司徐鼎修狀啓右水營下屬稱以松田摘奸出入於珍島牧場索賂民間不善檢下任其作弊揆以法綱萬萬駭然右水使李明奎罪狀令廟堂稟處事傳于李晩秀曰飭敎何等截嚴則幺麽水使不畏朝令乃敢犯科先廕自先廕無狀自無狀如渠特敎差遣者不畏如彼其他驕弁猾武何可言乎水使李明奎令該府拿問捧口招當該牧官之稱以空官今始報營亦爲駭然該牧官李鎭鼎爲先汰去令該寺拔例以可堪蘇弊不撓於水營者類今日政差送此後當別加考察萬一有毫分違越之端水使牧官卽其地定配斷不可已不飭之道臣亦當重勘以示信令之意此意回諭
정조 20년
洪義榮以兵曹言啓曰文臣兼宣傳官李寅建呈辭在外過限未上來依法典改差何如傳曰允
정조 20년
有政吏批判書沈煥之參判黃昇源參議韓用龜右副承旨李勉兢進啓曰海州牧判官今當差出而本牧以營下劇邑物衆地大素稱難治不可不擇差他道有聲績未準朔守令竝擬何如傳曰允又啓曰禮曹參議今當差出而擬望之人乏少承旨竝擬何如傳曰允以李翊模爲副應敎李景溟金熙采爲修撰沈象奎爲副修撰尹行恁爲禮曹參議閔命爀爲兵曹正郞金直休爲禁府都事鄭爲軍器判官朴載淳爲中學敎授崔命健爲定平府使李惟稱爲海州判官尹益烈爲副修撰李義綱爲刑曹參議李在學爲同經筵申大尹爲司成閔致載爲典籍洪準源爲孝陵參奉朴宗維爲昌陵參奉宋畊玉爲韓山郡守任尙謙爲新昌縣監閔致謙爲宗廟令學生李龍模年七十今超通政侍從臣李魯春父加資事承傳故守曺命峻贈吏參例兼前禮參曺允大父
정조 20년
兵批判書鄭好仁進參判尹弼秉病參議李尙度入直參知吳泰賢病行左承旨洪義榮進以具絳黃宗大爲五衛將洪龍普爲景福將張慶洽池龍泰爲慶熙將李尙岳爲武兼李彬爲宣傳官鄭民始爲知事申善應爲訓鍊副正金處漢爲全羅右水使丁允泰爲珍島監牧官上護軍鄭民始行護軍姜彝正李益運副護軍金祖淳吳鼎源以上竝單付
정조 20년
傳于李勉兢曰奉命承旨許遞令該曹口傳付軍職其代前望單子入之待下批牌招察任
정조 20년
承旨前望單子入之申耆金熙朝落點
정조 20년
傳于李勉兢曰奎章閣提學前望單子入之待下批今日政下批
정조 20년
奎意閣提學前望單子入之鄭民始落點
정조 20년
李勉兢以弘文館言啓曰本館下番姑降入直事甚未安今日政新除授玉堂待下批仍卽牌招以爲入直之地何如傳曰允
정조 20년
咸鏡監司趙尙鎭狀啓薦新生文魚生大口魚日氣尙暖形色俱變限日不得封進惶恐待罪事傳于金熙朝曰勿待罪事回輸
정조 20년
咸鏡監司趙尙鎭狀啓朔饍乾連魚生梨兺爲先封進生大口魚生文魚不得一時封進惶恐待罪事傳于金熙朝曰勿待罪事回諭
정조 20년
咸鏡監司趙尙鎭狀啓薦新生銀魚節序差早限日不得封進惶恐待罪事傳于金熙朝曰勿待罪事回諭
정조 20년
李晩秀以備邊司言啓曰頃因禁府啓目金浦前郡守具允德原情判付內旣聞之後決不可一任其自下彌縫以貽小民之無限怨咨船運公穀若有臭載則但當拯給沿民而已忽以法外改色之名勒給沈水之米督捧準斛之包其爲厲民之虐政孰甚於此雖令應稅邑民當其再徵之困故猶且爲之切矜他道米太之改色何關於金浦之民乎道臣之不顧民怨拯米變爲改色使邑民莫知頭緖令廟堂嚴査該道當該道臣草記勘罪惜官忘廉圖囑道臣之裝載及護送地方守令等考律勘處事命下矣依判下嚴査該道卽見京畿監司李冕膺所報則以爲今五月十三日到付金浦郡守牒呈內全羅道興德縣所納宣惠廳等各衙門米一千四十六石零太二十七石零竝雜費所載般一隻五月十一日夕水上來到金浦郡雲洋里前洋掛於草嶼十二日朝水仍爲水沈而乾卸米七十石太一石拯出米一千一百八十四石太一石云故以此不過暫時掛嶼旋卽準拯則有難具格狀聞勢將從便改色之意題送不爲具格狀聞當該道臣前監司金文淳裝載邑守令興德前縣監具絎護送地方官金浦前郡守具允德玆以現告而具格狀聞事當卽爲擧行敗船監色沙格等前已放送該縣往復推捉之際自致遲滯爲辭矣掛嶼與致敗有間準拯比沈失不同其時穀價極其騰踊民人皆願受食改色亦所不辭則道臣之不爲具格狀聞容或有說然乾卸只是七十包米太而其餘盡爲鉤拯則曠日沈沒以綻以漏穀物之不能準包勢所必至受食時雖求目前之急改納時必剜心頭之肉且無論京江與外洋諸路致敗之船不以登聞自下彌縫之事卽是近年來謬規而謂恤迎送之弊反貽厲虐之政甚至有庫有官逋之名民罹疊徵之害毫毛之益小而尋尺之損大聖敎中貽小民之怨咨爲厲民之虐政者蔀屋疾苦無微不燭乃有此當該道臣草記勘罪之命其何敢以掛嶼準拯之稍異於致敗沈失有所分疏於其間乎當該京畿前監司金文淳罷職護送地方官金浦前郡守具允德裝載地方官興德前縣監具絎令該府考律勘處何如傳曰無論臭載與沈水其爲改色一也旣聞之後何可闊狹道臣罷職事依施兩邑守令事具絎遠在近千里似非渠自願而俱當一問後分等勘處令該府取招以聞草記中庫有官逋云云聞甚駭然其爲辱朝廷莫甚於此吏逋奴逋自有法禁則名以官長得此二字之目不可專責於渠輩此後應改色外苟欲免罪從中私和之弊一切嚴禁可也
정조 20년
李晩秀以備邊司言啓曰卽見慶尙監司李泰永災實分等狀啓則慶州等五十九邑置之稍實昌原等十二邑置之之次尤甚名色不爲擧論仍以爲道內各樣災頉之當俵者爲四千九百二十一結十二負三束事目災八百結外不足災四千一百二十一結十二負三束特許加劃後錄條件竝請令廟堂稟旨分付矣其一道內各山城餉穀昨年之捧留平倉者就其中折半姑爲仍留待明年畢納事也其一各衙門還穀昨年之未捧居末邑中居昌縣分三年條七千九百石更令限六年分捧固城縣年久未捧條一萬八千石限十年分捧而今年比常年加倍徵納事也其一本道各樣舊陳頉及壬子川浦沙之未及起墾者厥數甚多無論本等高下竝以六等施行亦爲申明舊典過三年後始爲出稅事也其一今年綿農到底失稔各邑匠保及樂工價布無論山沿海野一例以純錢代納事也其一推奴徵債依前防塞事也嶺南之幅圓與結摠甲於諸道而近來荐歉每軫宵旰之憂何幸今年之大有夬占一路之均稔道啓以沿野十二邑處三江下流被夏秋水旱區別而置之之次其外五十九邑皆置稍實尤甚名色不爲擧論其所陳列宜有斟量分等事依狀請施行畓摠之近十萬結而四千九百二十一結十二負三束之執災本不至過濫逐邑應頉自來不少己亥庚戌之豐或五千結或四千結之請得全歸於此各年覆沙名色又在於厥後而皆以今災許頉云則分排停當精約可知事目災八百結外四千一百二十一結十二負三束許令準數加給以爲均俵之地各山城餉穀之折半仍留事本數夥然勢難一時盡輸雖在豐歲宜軫騷擾之慮姑許所請使之待明年盡納居昌固城未捧之分爲三年條者隨穀物多寡或退限六年或退限十年而今年加倍納徵者不無分數料量亦依請許施本道各樣舊陳自來夥多壬子川浦沙萬餘結之未及起墾者癸丑道啓盡爲還實而其實則勒令各邑準報而已耕種者絶少陳荒者居多今又登於道臣狀聞矣須有朝令之別般軫恤庶免土地之等棄永頉六等定賦三年出稅實合聖世厥賦貞之義可責齊民樂趨事之功今因年分條件陳此闢土事宜其所論列誠有意見分付地部依請許施匠保及樂工價布之純錢代納事綿農旣遜於各穀而軍布之純木各營之參半皆當依例收捧則如干價布之代錢可知爲惠於民無損於公推奴徵債防塞事雖値年豐便成已例亦竝依狀請施行何如傳曰允
정조 20년
丙辰十月十二日辰時上御重熙堂左承旨右承旨京畿監司入侍時行左承旨洪義榮右承旨李勉兢假注書尹致永記事官吳泰曾金履永京畿監司李冕膺以次進伏訖上敎勉兢曰頭癤近果夬瘳乎勉兢奏曰非但頭腫而間得眼疾頗爲辛苦矣上曰推予再昨年所苦可以想得而一病何其支離也命書榻敎曰守令未差之代政官牌招開政待下批與未下直守令皆令今日辭朝上京守令今明內下送後草記事分付命畿伯進前上曰沿路治道今旣了當云耶冕膺曰皆已盡治而若經氷雪交合之後恐有更治之慮矣冕膺曰間浦待令船隻今旣各散使之明春待令而若合江則無以上船如干船隻未凍前預爲來泊不然則只立兩柱臨時成橋似好故其在愼重之道敢此仰達矣上曰所入爲幾隻冕膺曰不過七八隻矣上曰此等所費亦自七千石中出來耶冕膺曰然矣上曰七千石除付畿營之意出自卿家卿須從便善爲之上曰安陽橋重修之役未凍前可以了畢否冕膺曰似可畢役矣上曰今番卿須董飭俾無更擧之弊也冕膺曰安陽橋至於念佛橋不甚相遠其間塗途似甚迂迴旣是木橋則亦一番改立事甚便好矣上曰旣未傾頹則姑爲仍舊可也冕膺曰金浦郡拯米事全船臭載多日鉤拯者有異故時當穀價之高登民食極艱凡民莫不願受而及今秋成之後忘其救急之幸視若特地之懲民習亦可痛駭矣上曰事情雖或然矣從中改色便作私和之樣遺弊已痼不可不懲仍命書榻敎曰左副承旨入侍冕膺曰本道公都會前年則因下敎自臣營分送詩賦題於列邑使之設場捧券都送臣營考取初擇後聚會入選儒生於臣營考取覆試而旣無定式今年則不得循例擧行故敢此仰達矣上曰畿內左右道各一邑每歲經一監試與東堂之費民邑受弊不言可知道伯主試卽他道通行之規也昨年下敎政欲因此爲式此後依昨年例爲之可也出擧條勉兢曰月前以秋等武臣殿講與冬等殿講以射代行臨時更稟事曾有下敎而昨日漢學殿講取稟又有文武講同日爲之之命事當以講擧行矣秋等殿講則何以爲之乎上曰然則只文講爲之可也出擧條又命書傳敎曰各陵秋奉審未及爲之處當於十月內分遣承宣已有下敎者禮房承旨明日進詣英陵寧陵奉審以來同副承旨今日進詣思陵光陵順康園奉審以來右副承旨今日進詣長陵奉審以來上仍命勉兢曰奉審承宣許以祭器之精備木根之有無亦各一一詳察使之書啓以來之意明喩可也仍命退諸臣以次退出
정조 20년
丙辰十月十二日人定時上御便殿坐直承旨入侍時行右承旨李晩秀假注書洪奭周記事官吳泰曾金履永以次進伏訖上曰元子於今番移次時無書冊筆墨之可以游戲者甚爲泄鬱故間暇之時試以歷代國號古今名臣之類口敎數條則皆能記憶至今猶誦矣仍敎元子誦歷代國號元子對曰唐虞夏商周秦漢晉唐宋明也復敎曰漢之名相誰也元子對曰蕭曹魏丙也復敎曰唐之名相誰也元子對曰房杜姚宋也上又問曰宋朝六君子誰也元子對曰濂溪先生周子明道先生程子伊川先生程子橫渠先生張子涑水先生司馬子康節先生邵子也上復問曰我朝之配享文廟者爲某某耶元子對曰寒暄堂金宏弼一蠹鄭汝昌靜庵趙光祖晦齋李彦迪退溪李滉河西金麟厚栗谷李珥牛溪成渾沙溪金長生尤庵宋時烈同春堂宋浚吉也上復問曰戰國之四君誰也元子對曰魏之信陵齊之孟嘗趙之平原楚之春申是也上仍問宋時名相及我朝名碩之輔文學之士元子竝應聲卽對晩秀曰睿姿天縱聰明絶人臣實不勝欽頌而如此等事常常記誦亦必有益於學問矣上曰如初中終之類亦頗喜爲之承旨可試擧數字爲問而入侍史官亦多習於詩句之人如有所記憶者亦爲隨問而對可也晩秀仍拈數字仰問元子竝應聲卽答泰曾等或對或不能對上敎元子曰上番翰林吳泰曾卽肅廟時判書吳道一之玄孫下番金履永卽故忠臣仙源金尙容之六代孫假注書洪奭周卽領相之孫也仍命賜泰曾一椀酒泰曾起受俯伏飮晩秀曰十六日儒生殿講上齋生受點應講事有下敎矣館學齋任則當依前應講乎依七月例應製乎上曰依前應講可也仍命退承史以次退出
정조 20년
行都承旨李鼎揆坐行左承旨洪義榮坐直行右承旨李晩秀坐左副承旨未差右副承旨李勉兢奉命進去同副承旨金熙朝坐直注書柳遠鳴病一員未差假注書尹致永仕洪奭周仕直事變假注書鄭淳民仕
정조 20년
李晩秀啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳翰源牌招啓辭未下監察茶時之意敢啓傳曰知道
정조 20년
金熙朝啓曰來十六日日次儒生殿講爲之事命下矣處所以何處爲之乎敢稟傳曰便殿爲之
정조 20년
李鼎揆啓曰新除授左副承旨申耆時在忠淸道韓山郡任所斯速乘馹上來事下諭何如傳曰許遞前望單子入之待下批牌招察任
정조 20년
備忘記全羅右水使金處漢下直長弓一張長箭一部片箭一部筒兒一箇賜給
정조 20년
以副應敎李翊模修撰金熙采副修撰尹益烈沈象奎牌不進罷職傳旨傳于金熙朝曰只推
정조 20년
洪義榮啓曰義禁府都事來言時囚罪人具絎具允德等當爲取招以聞而判義禁洪良浩身病猝重次堂例不得擧行云何以爲之敢稟傳曰許遞前望單子入之待下批牌招開坐
정조 20년
金熙朝以弘文館言啓曰本館下番姑降入直事甚未安副應敎李翊模修撰金熙采副修撰尹益烈沈象奎旣有只推之命修撰金熙采副修撰尹益烈沈象奎竝卽牌招以爲推移入直副應敎李翊模一體牌招察任何如傳曰允
정조 20년
傳于洪義榮曰再明日次對方物封裹相値進定於明日
정조 20년
以副修撰沈象奎牌不進罷職傳旨傳于金熙朝曰只推
정조 20년
金熙朝啓曰伏以今日之雷何爲而發也向者春寒之無花淫虹之干陽俱係非常之災罕有之變而惟我殿下克篤寅畏之念益切修省之道減常膳而責聖躬降明旨以求直諫凡所以弭災導和之方靡不用極於是乎天心克享乖氣自消夏而雨暘調順秋而年穀豐登大聖人轉災爲祥之功臣方欽頌而贊歎不意雲觀之報乃在純陰之月隱隱其響無異夏令未知聖世有何闕政而天之所以仁愛我殿下警告我殿下者若是其摯也臣雖不敢以某事某應傅會爲說而天人相感一理無間事爲失於下威怒見於上如影之隨形如桴之應響故古人之言曰災不虛生必有所召然則今玆之雷亦豈無所以而然哉嗚呼國之興替係於言路而我殿下臨御二十載恢張乎聰聽優容乎讜直在廷臣隣未嘗有以言獲罪者則唐堯設鼓之政夏禹懸鐸之規無以加此而獨奈近年以來注措之間開納之際不能無私以滅公恩以掩義者下之所言少咈聖心則雖義理之所係隄防之所關設爲令甲一切防禁論思之職便成冗銜臺閣之臣徒抱故紙苟如斯而止則縱使賈誼魏徵之流復生於今日將無以犯顔而强諫然則今之言路可謂閉而不可謂開矣國之有人材譬如室之有棟樑故我殿下渙發綸音旁求俊乂爰自朝著曁于草野此正小善必庸一藝率錄之時而天曹之銓筆只論門閥之高下道伯之剡章但取虛譽之有無未聞有一箇文章才德之人起自嚴穴登于廊廟展布其志業建立其事功則拔茅彙征之盛尙矣無論生國思皇之美已乎難望今之人才可謂逸而不可謂擧矣紀綱者出治之本領也制事之樞紐也故善觀人者不視人之肥瘠而必視血脈之絶否善治國者不論國之强弱而只論紀綱之立否紀綱之於國家豈不重且大歟惟我殿下每當發號施令之際必先立經陳紀之道近而朝廷百官遠而四方萬民宜莫不奔走率職祗若休命而以今觀之下而陵上者有之賤而妨貴者有之百隷由是而怠慢庶績因是而叢脞紀綱之解弛可謂極矣奢侈者國之耗蠹也節儉者民之善物也而我殿下居必卑官衣必澣濯凡百施爲不越乎崇儉抑奢四箇字則風行草偃之功源淸流潔之效宜若章章明著而以今言之甲第朱門華耀相尙則漢時之屋壁文繡不幸近之珍羞綺饌豪富是誇則何家之日食萬錢無以異矣以若習俗費若財用則雖欲躋之於制産足食之治其亦末由也已民庶之奢靡可謂盛矣惟我殿下育之以菁莪化之以鳶魚使此多士端其趨正其習而泮宮旬製徒長其奢競末乃有敎化不率之類則以今士習其可爲國之元氣乎惟我殿下視民無告若保如傷飭守宰而恤其苦遣繡衣而察其隱蓋欲使億兆元元咸囿於春臺壽城之中而治不徯志澤未下究倉䨀則有隣族之困簽丁則有黃白之徵哀彼窮蔀之生涯徒被墨倅之剝割今秋大農雖曰均登鶉衣之顚連鵠面之顑頷猶復如前則以今民隱其何以固我邦本乎凡厥六者最爲今日之痼弊而伈泄以度莫之革焉仁天之丁寧戒告固也無怪也誠願我殿下繼自今惕然知懼奮然勵精言路則翕受敷施使之開廣人才則旁搜博採期於登崇以至立紀綱也祛奢侈也士趨之正也民隱之恤也而罔不大警動大振作則今者陰沴之氣將見其薰爲太和而祥桑之自枯妖星之退舍未必專美於古矣豈不休哉豈不盛哉臣於治啓將上之際伏見備忘下者畏天之誠求助之念勤勤懇懇溢於辭表而如臣無似猥叨邇列草草陳腐之數語固不足以仰塞聖旨而苟究其消災致祥之要則亦不外於上項六條之陳勉矣更願殿下勿以人廢言焉惶恐敢啓答曰爾之六條絮屑不可以應文看也使言路眞正開廣則豈有可堲之言而率欠稱停非捏則誣善者不彰惡亦胡癉滾作尋戰場中孰有推車樣子於是乎取倣華扁治表之術對症而投只箇好吸斗醋未暇於麴蘖之作醴邈焉和衷之績庸而其弊也職是弛弛予不得不自反使人才眞正登崇則豈有可改之規而右賢左戚之本意反愧於西京中夜以思每覺瞿然欺竊成俗威福潛移張弧伏莽人皆卷舌年來非不欲去太去甚丕新觀瞻特以才難且乏昨日今日徒事容與所謂夬夬揚庭之美不啻全未全未於是乎竊比老彭觀井之義靜以鎭之只箇做得南羹殆相反於茅茹之拔彙謂今時政果大行黜陟乎果無所偏陂乎君子道長而小人道消士夫知禮義而庶民爭慕效乎予不得不自反又如爾言紀綱之不立奢侈之未祛士趨之如此民隱之如彼於予無非自反處爾等勿以予欲自反之六者敷敎謂莫我與先從爾等又各自反於惟允之際曁于凡百有位莫不體予自反則反今回古轉災爲祥豈有過於此者乎
정조 20년
金熙朝以弘文館言啓曰新除授修撰李景溟時在忠淸道禮山地經筵入番事緊請斯速乘馹上來事下諭傳曰依啓
정조 20년
應敎李明淵副應敎李翊模校理洪秀晩朴載淳副校理鄭來百修撰金熙采副修撰尹益烈等箚曰伏以今此殷雷之異又何爲而作也式歲斯發殆若應有者然仁天之警告我殿下亦可謂勤勤懇懇而至於昨冬轟雷又特異於前則上下惴惴誠不知天怒之緣何至此人事之爲何致此而今年有秋忽又比古尤罕則臣等竊伏以爲殿下於涓濩幽暗之中必有所對越祗畏修省消弭克回天心轉災爲祥故得以致此耳迺者殷轟之發有若如期而至者又何其異也臣等死罪竊慮殿下只見其連年有此而不見咎徵之應有時震驚而反致豐登之驗故謂是恒有之候應然之事修省有間斷之時警愼有弛懈之歎於是乎天人一理其應如響恒懊之不足奮出之有聲者是由殿下方寸之微燕閑之際暬御之所不知而殿下有所獨知殿下之未及察而仁天已有監照矣臣等職忝論思誠深憂愛今日區區之願惟在聖心之與天爲一純亦不已天有警告輒加祗修毋使今日應天之實不如前日來歲轉災之效有損今歲焉臣等聞遇災求言不若求之於無事之時求言而使之言未若不求而言自至也夫天災之來不常有也或歲一見焉或月一至焉而至於言路之有國不可以一日無焉豈可以一日所不可無者必待夫歲月不常有之會而始乃求之耶噫言路之閉塞莫今時若門將之阻閽雖撤而喉司之守禁愈固司謁之操切雖祛象魏之懸法自在自夫無災之時旣緘衆口雖値求言之日孰敢容喙所謂欲入閉門者不幸近之卽此一事已足召災弭災之道何必他求旣諱當言之言已是無言世界一有言者之不槪聖心則過加推折而擬以堲讒旣徹還給有乖常格此豈聖世之所當有哉此爲今日切急之憂臣等常時固有言責可言之會何待遇災而旣不敢盡言弸中之懷亦不敢毛擧細事者誠以治忽之幾亶係言路苟於此二字先加恢拓洞闢不諱之門各陳無隱之忱則崇論宏議必將日聞於黈纊之下而轉災爲祥由此其兆伏願殿下念哉懋哉取進止答曰省箚具悉夜漏已下五鼓卽呼燭來整襟看讀一篇眼目不過是擬以堲讒旣徹還給八箇字爾等指吳翰源疏而謂耶厥疏專沒着落移謄前一日憲疏副本而翰源此習卽近日欲矯中一事大抵一臺開口衆僚爭效如印板榻紙久爲淸朝之恥在前事關懲討之如許謬俗猶必欲切禁翰源疏語尤間於彼且況李義弼等擧措爲流弊當何如則爾等値此求言之會宜將這等人載之簡書以附消弭之策乃反以救義弼等之翰源挺身伸救其可乎還給一款由於乃兄之不有飭敎恣意冒嫌則名雖臺章退之固當
정조 20년
丙辰十月十三日辰時上御誠正閣諸承旨持公事閫帥守令同爲入侍時行都承旨李鼎揆行左承旨洪義榮行右承旨李晩秀同副承旨金熙朝假注書尹致永洪奭周記事官吳泰曾金履永檢校待敎徐有榘全羅右水使金處漢韓山郡守宋畊玉以次進伏訖上曰公事不必讀奏竝直爲入之上覽訖仍命啓下上曰閫帥守令進奏職姓名可也處漢畊玉以次進奏職姓名上敎處漢曰何日下去華城乎處漢曰明日當爲下去矣上曰下直亦令今日爲之明往華城參落成宴後仍自華城赴任可也命書傳敎曰閫帥守令入侍朝廷凡有命令爲營閫邑鎭之臣者其所奉行惟恐毫分或忽而近來紀綱日紊駭然多端至於珍島一邑甲寅之秋經一滄桑公賦常貢猶皆除之則雖曰牧屬卽亦邑民縱校侵虐不能禁戢此所以有昨日處分而松禁之蟊賊沿俗之梗頑無非牧屬之弊爲帥臣邑宰者視牧官無異上官任其貽弊小民而莫敢誰何萬一懲羹於昨日珍島當禁不禁當戢不戢亦近因噎廢食水使旣於筵席親承飭敎使之當日辭朝往與道伯商議俾有淬礪之效仍敎處漢曰傳敎亦已言之而珍島新經歉荒事勢自別常貢亦皆蠲停則朝令之下焉敢若此此所以有昨日處分而至於近來監牧官謂之上司所屬道臣帥臣莫敢誰何視若上官一張牌子擧行猶恐不及如是則一吏卒亦足爲閫帥之任安用水使爲哉珍島則蘇完間姑當置之而爾所管地方中如有牧民之一分作弊者爲先自爾當各別重勘須另加惕念也又敎曰爾與故大司諫金養心抄啓文臣金處巖爲幾寸乎處漢曰與養心爲七寸叔姪而處巖爲八寸兄弟矣乃命閫帥守令宣諭訖命退諸臣以次退出
정조 20년
行都承旨李鼎揆坐行左承旨洪義榮坐直行右承旨李晩秀坐左副承旨洪義浩未肅拜右副承旨朴宗來坐直同副承旨金熙朝坐注書柳遠鳴病一員未差假注書尹致永仕洪奭周仕直事變假注書鄭淳民仕
정조 20년
金熙朝啓曰明日方物封裹再明日殿座相値視事頉稟之意敢啓傳曰知道
정조 20년
傳于金熙朝曰傳香承旨馳詣宗廟景慕宮奉審摘奸以來
정조 20년
金熙朝啓曰明日親臨方物看品處所以何處爲之乎敢稟傳曰便殿爲之
정조 20년
傳于洪義榮曰大臣備局堂上引見
정조 20년
李鼎揆啓曰明日親臨方物看品時承旨當爲備員而右副承旨李勉兢奉命出去一員未差何以爲之敢稟傳曰許遞與未差之代前望單子入之待下批牌招察任
정조 20년
承旨前望單子入之李翼晉朴宗來落點
정조 20년
判義禁前望單子入之趙宗鉉落點
정조 20년
洪義榮啓曰判義禁趙宗鉉牌不進推考傳旨今方捧入而開坐命下之後如是違牌不卽承膺事甚未安更爲牌招何如傳曰允
정조 20년
傳于洪義榮曰聞有實故勢難行公云判義禁趙宗鉉許遞前望單子入之待下批牌招察任
정조 20년
判義禁前望單子入之鄭好仁落點
정조 20년
以左副承旨李翼晉牌不進罷職傳旨傳于金熙朝曰聞有實故許遞前望單子入之待下批牌招察任
정조 20년
承旨前望單子入之韓晩裕落點
정조 20년
有政吏批判書沈煥之參判黃昇源參議韓用龜同副承旨金熙朝進以徐龍輔爲禮曹參判李鼎德爲禮曹參議閔弘暹爲弘陵令鄭民始爲典設提調洪章輔爲漢城主簿朴趾源爲濟用主簿金近淳爲檢詳校書提調鄭民始兼執義李翊模竝單付
정조 20년
兵批判書鄭好仁參判尹弼秉參議李尙度病參知吳泰賢入直進行左承旨洪義榮進同知洪龍普護軍洪明浩副護軍尹行恁朴準源申耆李勉兢竝單付
정조 20년
洪義榮啓曰判義禁鄭好仁牌不進推考傳旨今方捧入而開坐有命如是違牌不卽擧行事甚未安更卽牌招何如傳曰聞有情勢許遞前望單子入之待下批牌招察任
정조 20년
判義禁前望單子入之邊得讓落點
정조 20년
傳于朴宗來曰左副承旨聞有實故云許遞前望單子入之待下批待開門牌招察任
정조 20년
承旨前望單子入之洪義浩落點
정조 20년
傳于朴宗來曰聞其實病勢難行公云禮曹參判徐龍輔許遞在外參議亦爲許遞令該曹口傳差出待下批待開門牌招察任
정조 20년
吏曹口傳政事以李祖承爲禮曹參判李勉兢爲禮曹參議
정조 20년
洪義榮啓曰判義禁邊得讓牌不進推考傳旨今方捧入而開坐有命如是違牌不卽擧行事甚未安更卽牌招何如傳曰允
정조 20년
洪義榮以備邊司言啓曰卽見全羅監司徐鼎修災實分等狀啓則尤甚名色不爲擧論務安等十四邑一鎭置之之次全州等三十九邑置之稍實仍以爲事目劃下外不足災五千二十七結特許加劃後錄諸條竝請令廟令稟旨分付矣其一各年舊還固當依備局知委全數收捧而新還餉及甲寅停退條當納穀數比他倍蓰竝此舊還盡數準捧目下民情誠亦末由依他道例許令分數收捧事也其一務安珍島海南等三邑及羅州南邊十面甲寅停退還餉各穀限折半特許仍停事也其一之次邑各年拯劣米太一倂停退待明秋收捧事也其一各司所管舊逋奴婢身貢指徵無處者限明秋收捧事也其一推奴徵債限明秋防塞事也今年大有諸路同然湖南年分玆又登聞尤甚名目初不擧論以沿海十四邑一鎭之如干災損區別爲之次而餘皆置之稍實其所論列果符傳聞分等事依狀請施行本道畓摠時起爲七萬餘結而舊頉旣夥諸沿各島間多被損則五千七百二十七結之執災比己酉庚戌幾爲二千餘結之減少其精而無濫可知事目七百結外五千二十七結依請準劃以爲均一分俵之地本道舊還之未捧只是二萬餘數則較他路最少比嶺南三十一萬則雖謂之幾於無可也此所以本司行會之盡數分排者而今以未捧之俱在沿海六邑目下民情誠亦末由爲辭雖値登稔宜存闊狹限折半一萬一千五十石收捧之意更爲分付兩昨年停退中務安珍島海南羅州四邑當納者其數夥然一時竝督將有民致蕩析庫勘虛簿之慮云爾則停退捧入雖曰與新還無異道啓陳請其豈得已而然乎折米仍停事亦許從施之次邑拯劣穀之未收待明秋捧納京各司奴婢貢舊逋之限明秋停退推奴徵債之姑令防塞無論豐歲皆據已例竝亦依狀請許施何如傳曰允今年年事湖南所獲不若所聞催科之新舊竝督益之以甲寅停退條則民何堪苦務安等四邑歉餘未蘇又云潮溢甲寅條特許全數仍停而之次十餘邑則捧四分一以紓民力事卽爲行會可也
정조 20년
領議政洪樂性箚曰伏以伏見傳敎下者因雷異減膳求言而辭旨懇惻對越之盛德警惕之至意藹然於絲綸之間有足以以沴爲祥臣不勝欽仰第伏念災不虛生必有所召則當此收藏之節必發殷轟之響上天所以仁愛而警告豈無其由哉臣誠昏耄不敢知天人之際召感之端而顧今聖明在上百度惟貞宜有諸福之畢致可無災異之或生而昨年今歲冬雷之發如期而至苟究其咎如臣癃衰荒耗冒叨元輔上負委毗之眷下失對揚之責宜退不退蹲仍四歲瘝官曠職猶屬歇後喪廉沒恥庸有其極輔相如此安得無災乎三公之職國之重任也書云官不必備惟其人寧不備其官不宜濫授於不可堪之人則其所愼簡之意槪可見矣未知殿下以臣爲惟其人而置之首相以備鼎席耶抑不問人器而但欲苟充備數於三事之列耶三公之任亶在於論道經邦燮理陰陽則尙矣不可論簿書期會酬應廟務已無可望而至於筋力奔走備員班行亦末如之何矣問其職則議政而問國事則茫然不知見朝班則闕然無迹然則雖欲苟充備數亦不可得矣從古相臣之溺職而尸居者何限而豈有如臣今日之甚者哉身縻好爵坐享厚廩在臣身雖似榮且利矣臣亦有廉恥之性其所惶愧恧蹙若無所容實莫知其榮利耳置相如斯雖欲無災其可得乎今臣所辭實出肝膈決非援例引咎者之比也顧今應天消災之方必欲不以文以實則誠莫若亟先斥退臣身改卜賢德得以弘濟時艱裨益朝廷以盡大臣之職責矣伏願聖明俯垂鑑諒夬賜鐫免以答天譴以安私分千萬幸甚取進止答曰省箚具悉卿懇卿請暇在家久不赴朝堂時政之愆繆卿雖欲匡救得乎卿辭過矣安心調理仍傳曰此批答遣史官傳諭
정조 20년
行都承旨李鼎揆坐行左承旨洪義榮坐行右承旨李晩秀坐左副承旨洪義浩坐直右副承旨朴宗來坐同副承旨金熙朝坐直注書柳遠鳴仕一員未差假注書洪奭周仕直事變假注書鄭淳民仕
정조 20년
藥房提調具庠副提調李鼎揆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
朴宗來啓曰大司憲宋煥箕持平金壽祖鄭宗魯在外執義宋翼孝呈辭掌令吳翰源牌招啓辭未下鄭㝡成陳疏入啓監察茶時之意敢啓傳曰知道
정조 20년
傳于李晩秀曰在外禮曹參議許遞令該曹口傳付軍職其代亦令該曹口傳差出待下批牌招使之推移進去
정조 20년
吏曹口傳政事以蔡弘遠爲禮曹參議
정조 20년
兵曹口傳政事副護軍李勉兢單付
정조 20년
以成均館日次儒生殿講書啓傳于李晩秀曰不爲應講人待題下使之應製
정조 20년
傳于洪義榮曰行首宣傳官改差令該曹口傳差出
정조 20년
兵曹口傳政事以朴基豊爲宣傳官
정조 20년
以日次儒生殿講追書啓傳于李晩秀曰不爲應講人再明日待題下應製
정조 20년
李晩秀啓曰冬至使行表咨文中表文副本四度或字劃不均或疊摺不精至於咨文紙色品比前太劣事大文書事體莫重而其所擧行若是慢忽事之駭然莫此爲甚當該承文院公事堂上及造紙署提調郞廳所當重勘而本院請推之外無他可施之罰何以爲之敢稟傳曰承文提調造紙提調爲先從重推考郞廳拿處
정조 20년
李晩秀以禮曹言啓曰今十三日所下傳敎中自今日減膳三日事命下矣三日之限止於今日自明日依例復舊封進之意分付何如傳曰允
정조 20년
金熙朝以吏曹言啓曰成均館司藝鄭必忠受由過限未上來依例改差何如傳曰允
정조 20년
李晩秀以禮曹郞廳以右議政意啓曰御覽方物還下白綿紙五百九十一卷黃花席四張滿花席三張滿花方席一張雜彩花席三張極擇改備其餘物種一一看品同爲封裹之意敢啓傳曰知道
정조 20년
李晩秀以承文院都提調意啓曰今日議政府査對本院提調有實故外行大護軍李聖圭漢城府判尹權行大護軍李秉鼎吏曹參判黃昇源刑曹參判李亨元行護軍林蓍喆行護軍李鼎運行護軍李祖承行護軍洪聖淵漢城府左尹鄭大容行護軍李太亨行護軍韓光近行護軍權裕竝無故不參推考十八日慕華館査對時毋得懸頉一齊進參事申飭何如傳曰允
정조 20년
禮曹啓目粘連今此玉浦倭學之擧行顚錯萬萬可駭同玉浦倭學尹德祚之代令該院急速擇差下送爲白乎旀倭學之不請汰去勘處只以不得已罷黜論啓者有違格例事甚未安該府使推考警責尹德祚罪狀令攸司勘處何如判付啓依允爲旀該浦倭學之以不得已罷黜請罪者有關國體卿曹回啓論列雖得宜該府使損體之失不可推考而止施以罷職之典爲良如敎
정조 20년
大司諫閔台爀疏曰伏以天人一理感應孔昭災祥類至影響斯捷霜雪雨露雖是二氣之變化而疾風景星罔非一念之召致今當千一淸河之期庶臻三五照燭之治而忽此砰轟之聲乃在收藏之節天道悠遠雖難人事之傅會而上下惕勵正合一體之交修嗚呼惟我殿下二紀臨御一念敬天宵旰憂勤誠格神明由是而雨暘調均年穀登稔百室旣盈八域同懽而豈意休祥畢至之辰反有此一夕隱隱之響哉臣不敢爲五行穿鑿之論歸之於某事某應之科而第念災不虛生必有所召天雖難諶惟人感通則今日轉移之機顧不在於殿下方寸中耶臣愚死罪竊以爲近年以來國有大義理大是非則輒爲勒制而沮抑之大官不能盡其言臺閣不敢畢其說懲討之義莫嚴而輿憤未洩辨明之方政急而國是靡定至若言者獲罪甚非昭代之美事而尙在斥罰之中士趨不端實關世道之深憂而或多岐貳之論義理從此而漸斁民志職此而難壹雖以我聖上挽回丕變之苦心徒見朝象之潰裂而未聞國論之大定夫公議未伸則人心不厭人心不厭則天意未豫於是乎乖氣致異乾道示警其勢之所必至也今欲應天以實轉災爲祥則惟在一心造化之欛耳伏願聖上奮發乾剛益勵聖志事關懲討則亟從三司之交請義係辨明則特循群下之同情扶植進言之臣而竝賜宥敍矯革衰敗之俗而大闡敎化俾言路開於上而士趨正於下繼之以黜陟臧否一出於義理之正以之而靖世道以之而壹民志則和氣上格而災沴可消矣惟彼起於起止於止之聲特不過一時之警告耳惟殿下懋哉今此賓對之進定實出於遇災求助之聖意臣於此際官以諫名固當竭蹶趨簉略效一日之責而家有私故未敢進身冒犯違傲悚蹙尤切亦願聖明亟命鐫削臣職以肅朝綱以安私分千萬幸甚臣無任云云答曰省疏具悉大體好矣卿其勿辭行公
정조 20년
掌令鄭㝡成疏曰伏以仁天示警愆陽出地乃有昨夕砰轟之響反在純陰閉藏之月噫此何故也惟我聖上二紀宵旰一念寅畏天心庶乎底豫和氣可以致祥則適然陰陽之相薄未必傅會於人事然而天人交感厥應不忒聖王茂對其機孔神是知周王側修之日抑亦殷道復興之會也嗚呼自古明哲之君或遇仁愛之警則其所反身而省修者不過曰懋實心行實政以應乎天而殿下誠實之工固無待乎今日之加勉也事天則實心而敬畏莅民則實心而仁恤每事動法祖宗而有法祖之實焉孝悌通于神明而有孝悌之實焉方寸之誠固已上格乎穹蒼則天何必諄諄焉更爲告戒也哉若以政令施措者言之紀綱猶有未振風俗猶有未淳庶官多叢脞之譏守宰少廉謹之譽此爲治道之可憂而若謂今日召災之本則亦未也臣愚死罪竊以爲國家用人之政實爲治亂興衰之機也夫忠直恬雅乃君子之輔世側媚詖險卽宵人之病國其於進退消長之際可不辨之早而取之審乎近日以來政懋寬大治尙調劑薰蕕之異臭而猶有雜進之慮涇渭之別流而不無相混之弊誠恐八九分治效便被他末梢之壞了矣今當遇災警惕之日先從用捨間審辨使夫朝象不至於決裂世道咸歸於壹定民志大服治化丕變則自無陰沴之上干而實爲消弭之急務伏願殿下深加三思焉臣昨進狂瞽之一疏未蒙採納之聖恩滿心惶蹙更何敢刺口言事而今此求言之敎實出敬天之誠故不避猥越敢此冒陳而草草所言亦不過申控前疏之餘意耳尤不勝惶愧萬萬臣無任云云省疏具悉言路之開廣豈可曰不可昌言直言可開可廣混淪是非汨董當否而一例不加區別反非來言之道爾其勿辭察職
정조 20년
校理朴載淳疏曰伏以臣於見職濫叨苟充者于今三箇月矣始也感激恩造暫爲冒應之計而終焉因仍蹲據殆若固有者然每自循省愧縮靡措以臣譾劣之姿固不敢比擬於論思之責則其所報效只是趨走竭蹶出入隨隊而第臣間嬰風痺之症兼有耳目之疾隨以衰鑠轉益昏憒以此病樣不堪廁列於近侍之班卽通朝之所共知也雖欲强策其勢末由臣若不惴量徒事貪戀則將必僨誤職事貽羞淸朝而後已其所憂懼豈徒臣悶迫之私而止哉況當修省之時宜擇啓沃之任如臣無似合先刊去玆敢略陳衷情仰瀆崇嚴伏乞天地父母察臣至懇之非出飾讓鐫臣所帶職名俾蒙終始曲庇之恩焉臣方丐免矣何敢贅論而第有區區微見敢此尾陳焉臣伏覩金浦前郡守具允德供辭判付下者大哉王言磊落光明臣不勝欽誦萬萬大抵稅船臭載則自其地方報營而具格狀聞卽金石之典也一自改色創法之後其弊有不可勝言者蓋臭載穀物之自下改色在國計無虧損在邑倅無勘罪外面驟看雖若便好而究其實則旣不出於官廩之餘而再徵民間反有甚乎拯劣此幾不近於盜臣耶且在前依法嚴勘之時則營邑嚴飭於監色監色董督於沙格猶有維制畏愼之效矣今則營邑之飭日已疎忽添載故敗之弊比前尤多此亦事勢然矣凡爲守令者亦有士夫廉恥則晏然恬然欲保其職爲此苟且彌縫之事殆令人代羞臣意則自改色創法以後犯科之守令一一査出令該府重勘以懲日後斷不可已也臣於待罪嶺邑時稔聞倭物貿取之弊矣蓋倭物卽玩好無用之物耳特以出自外國人皆珍之營閫邑鎭競相高價和買漸以成風日甚一日今我聖上不貴遠物儉德是崇是宜俗尙丕變奢風日熄而士大夫間猶以侈靡競趨奇巧相尙以有用之財換無用之物其爲糜財病俗莫甚於此而且其競相貿取之際所聞易訛臣實痛之自今嚴飭萊府另加禁斷而非徒倭物爲然唐物貿取之弊亦猶是焉及今使行未發之前亦令嚴加申禁一以爲抑奢靡之政一以爲聳瞻聆之道焉臣竊又伏念爵賞者人主所以勵世磨鈍之柄而環顧朝著金玉殆遍雖以承旨望言之除在外實故亦不下七十餘人聖化方隆籲俊登良人才之於斯爲盛固是美事而竊計丙申一初之時激揚得宜停拔有據掄選無混淆之歎位著多想望之效矣到今數十年以來轉涉僥濫纔陞資憲便叨八座驟躋通政遽擬二品以至庶僚就次蕩然其爲有識者之憂容有旣哉臣謂自今益加愼惜資級以嚴官方以重公器宜矣臣無任云云省疏具悉臭載船穀自下改色之習害歸小民不但有關於渠輩廉恥然而後勿如是爲可何必一一追勘於旣往乎爾言則是矣倭館交易雖有約條以無用不緊之物營閫邑鎭競相高價和買至登傳聞而爾在嶺邑亦果稔聞云爾則豈比於過去風聞乎爾所聞者爲萊伯者寧或不聞其不能禁戢之罪不可勿論該府使令該府拿問處之旣曰營閫則道臣帥臣焉敢辭其責以他罪勘配者外令廟堂嚴關査問俾各自首新倅以剛明守法人差送此後嚴禁謬習燕行貿來奢靡奇巧之物在所當禁云者爾言亦好拜表在卽各別嚴飭俾有實效書狀卽行臺也似此微事不撓何難乎稗說雜記及左道異端蠱人心術之書冊購貿之爲弊大關世道年來嚴加禁飭近頗解弛云昨今年書狀欲爲嚴處姑觀今行而含默矣雖以經傳言之鄕本正合看讀此所以以書冊爲名竝令禁斷者也更以此意令廟堂嚴飭使行及道臣灣尹處行中若有犯者書狀官及首譯首先嚴勘承旨望數多與資憲後便叨八座通政後遽擬二品事專由近來官方不嚴躁進成習而然當留意於愼惜名器之方爾其勿辭察職
정조 20년
修撰金熙采疏曰伏以臣方叨見職而所帶春秋兼銜與承政院同副承旨臣熙朝有同堂兄弟應避之嫌玆敢短章陳懇伏願聖明亟命攸司照例遞改以存公格以安微分不勝幸甚臣無任云云省疏具悉疏辭下該曹稟處
정조 20년
丙辰十月十五日卯時上御熙政堂方物看品入侍時行都承旨李鼎揆行左承旨洪義榮行右承旨李晩秀左副承旨洪義浩右副承旨朴宗來同副承旨金熙朝假注書尹致永洪奭周記事官吳泰曾金履永檢校待敎徐有榘以次進伏訖上曰都承旨外諸承旨盡爲下去看審方物而今番文書比前倍多考覈另加詳細也上曰同副以嫌不進懸於考覈望則何爲而入侍耶熙朝曰考覈則以嫌不進而殿座之時不敢不入矣上曰雖以下番翰林之緊任方物看品亦有嫌不入之例則況承旨乎上曰今日査對時右承旨以槐院堂上當爲進去乎晩秀曰然矣上曰各別精審爲之上曰宗廟以祭物架子事草記而聞是架子軍一時失手之致與郞官之不謹擧行有異此草記則置之仍命書榻敎曰當該奉常寺官員爲先從重推考又命書榻敎曰王大妃殿進服蔘橘茶停止又命書榻敎曰惠慶宮進御蔘香飮五貼製入命書傳敎曰明日開講後試射當爲之試官依初下敎當以試放試官仍用別雲劒望筒付標內禁衛秋等試射亦當兼行殿講時兵曹別侍衛以亞堂待令處所以春塘臺爲之鼎揆曰昨見左相私書以爲落成宴今日當爲之而適値雷異減膳之時故退行於明日云矣上曰唯看品訖命退諸臣以次退出
정조 20년
行都承旨李鼎揆坐行左承旨洪義榮坐行右承旨李晩秀坐左副承旨洪義浩坐右副承旨朴宗來坐直同副承旨金熙朝坐直注書金履永仕柳遠鳴仕直事變假注書鄭淳民仕
정조 20년
洪義浩啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳翰源未肅拜監察茶時之意敢啓傳曰知道
정조 20년
李晩秀啓曰抄啓文臣五月朔親試明日爲之事命下矣處所以何處爲之乎敢稟傳曰便殿爲之
정조 20년
李晩秀啓曰抄啓文臣課講明日爲之事命下矣何承旨進去乎敢稟傳曰左副承旨進去
정조 20년
有政吏批判書沈煥之參判黃昇源參議韓用龜行都承旨李鼎揆進以金麟采爲司藝李恒演爲尙衣別提學祿單崔鳳和學諭單金瑥贈領議政邊協爲襄靖贈領議政柳珩爲忠景贈領議政金麟厚爲文正贈領議政柳赫然爲武愍贈左議政柳琳爲忠壯判敦寧趙遠命爲貞簡行判府事趙觀彬爲文簡贈判府事梁大璞爲忠壯贈吏曹判書梁誌爲忠愍贈吏曹判書尹衡甲爲忠康贈左贊成李泰和爲榮敏贈兵曹判書呂榮元爲襄壯贈刑曹判書柳炳然爲忠毅知敦寧兪彦達爲靖憲贈兵曹判書邊應星爲襄貞茂豐君樬爲昭愍右參贊李翼元爲忠僖行判尹韓師直爲靖惠
정조 20년
兵批判書鄭好仁參判尹弼秉參議李尙度病參知吳泰賢入直進行左承旨洪義榮進同知池龍泰僉知金爔護軍徐龍輔副護軍李鼎德韓晩裕李翼晉副司果李得馨李載弘以上竝單付
정조 20년
注書柳遠鳴赴試代以李泳夏爲假注書
정조 20년
玉堂前望單子入之副修撰鄭東幹修撰李基讓副校理金近淳落點
정조 20년
李晩秀啓曰新除授副修撰鄭東幹方在罷散中何以爲之敢稟傳曰敍用
정조 20년
李鼎揆以司饔院監膳提調意啓曰漁夫貢人等呼訴內冬節已屆魚族深入設網屢日勢難捉得將至於闕供之境云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代捧可也
정조 20년
李鼎揆以都摠府言啓曰今日入直內三廳武兼禁軍及軍兵等當爲中日習射而入直堂上郞廳俱以侍衛進參不得設行外中日依例設行而內入番禁衛軍試放事請出標信傳曰知道
정조 20년
洪義榮以備邊司言啓曰關西後運襦衣一百四十五領紙衣一百領照數稱量木綿紙品竝爲看審監封逢授於齎去禁軍處沿路輸運及本道頒給等節更爲各別關飭之意敢啓傳曰知道
정조 20년
洪義榮以兵曹言啓曰依判下吹打內吹金鼎三等二十四名龍虎營兼內吹文泰成等十名處各木一疋施賞之意敢啓傳曰知道
정조 20년
洪義榮以訓鍊都監言啓曰依下敎直赴出身李得馨處宴需錢三十兩米二石助給之意敢啓傳曰知道
정조 20년
洪義榮以禁衛營言啓曰依下敎直赴出身李得馨處宴需錢三十兩米二石助給之意敢啓傳曰知道
정조 20년
洪義榮以御營廳言啓曰依下敎直赴出身李得馨處宴需錢三十兩米二石助給之意敢啓傳曰知道
정조 20년
洪義榮以摠戎廳言啓曰謹依下敎直赴出身李得馨處宴需錢二十兩米二石助給之意敢啓傳曰知道
정조 20년
洪義榮以御營廳言啓曰鷹峰諸麓今春植松處待其當節連加種植事前已草記蒙允矣明日爲始又爲加植之意敢啓傳曰知道